左伯桃墓羊角哀墓
作者：蔣之奇
朝代：宋

paragraphs: 結交有羊左，是惟一時才。
爲聞楚王賢，翩然自燕來。
一日食欲盡，俱往空雙埋。
伯桃乃獨留，餓死梁山隈。
角哀仕既達，感舊肝膽摧。
念此併糧惠，告還葬遺骸。
至今溧陽旁，突兀穴土堆。
何人致薦奠，千花飛酒杯。
精靈今在否，古木以生雷。
魯公昔過之，駐車久徘徊。
感嘆發篇詠，灑翰鑱瓊瑰。
惜哉今不存，散落隨塵埃。
空餘鄭薰記，片石昏蒼苔。
末世友道絕，雅歌□□頹。
草木尚萎死，小怨何足懷。
我思有所矯，巨燄明寒灰。
茲事雖過中，義烈亦壯哉。
幸逢太丘長，揭表旌泉臺。
寥寥千載間，下激清風迴。
還顧勢利交，市道良可哀。